PROJEKTS

LATVIJAS REPUBLIKAS MINISTRU KABINETS

|  |  |
| --- | --- |
| 2017.gada  Rīgā | Noteikumi Nr. \_\_\_\_ (prot. Nr. \_\_\_ § \_\_ ) |

**Noteikumi par decentralizēto kanalizācijas sistēmu apsaimniekošanu un reģistrēšanu**

*Izdoti saskaņā ar Ūdenssaimniecības pakalpojumu likuma  
4.panta 6.punktu*

**I. Vispārīgie jautājumi**

1. Noteikumi nosaka prasības notekūdeņu apsaimniekošanai nekustamā īpašuma īpašnieka (dzīvokļu īpašumu mājā – visu dzīvokļu īpašnieki) īpašumā vai nekustamā īpašuma valdītāja valdījumā esošajās notekūdeņu kanalizācijas sistēmās, kuras nav pievienotas sabiedrisko ūdenssaimniecības pakalpojumu sniedzēja centralizētajai kanalizācijas sistēmai (turpmāk – decentralizētas kanalizācijas sistēmas), un šādu sistēmu reģistrācijas kārtību.

2.  Noteikumos lietoti šādi termini:

2.1. atbilstošs komersants – komersants, kas ir specializējies decentralizēto kanalizācijas sistēmu projektēšanā, būvniecībā, tirdzniecībā vai apkopē;

2.2. decentralizēto kanalizācijas pakalpojumu sniedzējs – sabiedrisko ūdenssaimniecības pakalpojumu sniedzējs vai cits komersants, kas nodrošina notekūdeņu savākšanu no decentralizētajām kanalizācijas sistēmām, to transportēšanu un novadīšanu centralizētajā kanalizācijas sistēmā speciāli izveidotās notekūdeņu pieņemšanas vietās(turpmāk – asenizators);

2.3. septiķis – rūpnieciski ražota vai individuāli izgatavota tvertne ar divām vai vairākām kamerām cilvēka radīto notekūdeņu un fekālo nogulšņu nostādināšanai un ar pārplūdi vidē pēc nostādināšanas.

3.  Noteikumi attiecas uz ciemu un pilsētu teritorijās esošām decentralizētajām kanalizācijas sistēmām, kurās notekūdeņu savākšanai vai attīrīšanai izmanto:

3.1. rūpnieciski izgatavotas notekūdeņu attīrīšanas iekārtas, kuras attīrītos notekūdeņus novada vidē un kuru kopējā jauda ir mazāka par 5 m3/diennaktī;

3.2. septiķus;

3.3. notekūdeņu krājtvertnes, kurās uzkrājās neattīrīti notekūdeņi, septisko tvertņu dūņas, fekālijas vai kanalizācijas sistēmu tīrīšanas atkritumi (turpmāk – notekūdeņi un nosēdumi).

**II. Prasības decentralizētās kanalizācijas sistēmas apsaimniekošanai**

4. Decentralizētās kanalizācijas sistēmas īpašnieks vai valdītājs (turpmāk – decentralizētās kanalizācijas sistēmas īpašnieks):

4.1. atbild par decentralizētās kanalizācijas sistēmas ekspluatāciju atbilstoši vides aizsardzības un šo noteikumu prasībām;

4.2. par saviem līdzekļiem nodrošina attiecīgās sistēmas apkopi un remontu;

4.3. nodrošina, ka šo noteikumu 3.1. apakšpunktā minētajai notekūdeņu attīrīšanas iekārtai:

4.3.1. ir normatīvajos aktos noteiktie atbilstību apliecinošie dokumenti;

4.3.2. ekspluatācija notiek atbilstoši ražotāja tehniskajai dokumentācijai, nodrošinot, ka iekārtā esošās dūņas ir aktīvas un nepastāv citi apstākļi, kas pasliktina notekūdeņu attīrīšanas kvalitāti un izplūstošo notekūdeņu sastāvu;

4.3.3. reizi gadā (ja ražotāja, būvnieka vai atbilstoša komersanta izsniegtajā tehniskajā dokumentācijā nav noteikts citādi)tiek veikta tehniskā apkope un ka apkopi veic atbilstošs komersants, kas specializējies šādu darbu izpildē. Ja iekārtas ekspluatācijas laikā konstatēts avārijas stāvoklis, pēc avārijas seku novēršanas tiek veikta iekārtas ārpuskārtas apkope;

4.4. nodrošina, ka notekūdeņi no šo noteikumu 3.2. apakšpunktā minētā septiķa vidē tiek novadīti tikai caur speciāli ierīkotu tam sekojošu infiltrācijas sistēmu – filtrācijas laukiem, apakšzemes filtrējošām drenām, smilts-grants filtriem, filtrācijas grāvjiem un filtrācijas akām, niedru laukiem;

4.5. nodrošina, ka šo noteikumu 3.3. apakšpunktā minētā notekūdeņu krājtvertne ir hermētiska un tiek iztukšota tādā regularitātē, kas nepieļauj notekūdeņu noplūšanu, iztecēšanu vai iesūkšanos grunts slāņos, kā arī novērš nepatīkamo smaku izplatīšanos vidē.

5. Lai attiecīgā decentralizētā kanalizācijas sistēma neradītu draudus cilvēku veselībai un videi, šo noteikumu 3.2. un 3.3. apakšpunktā minēto decentralizēto kanalizācijas sistēmu īpašnieki par saviem līdzekļiem nodrošina tajās savākto notekūdeņu un nosēdumu regulāru nodošanu asenizatoram. Notekūdeņu un nosēdumu nodošanas regularitāti izvēlas, ņemot vērā ūdens patēriņu konkrētajā nekustamajā īpašumā, decentralizētās kanalizācijas sistēmas iekārtas tilpumu, kā arī vietējās pašvaldības saistošajos noteikumos par decentralizēto kanalizācijas pakalpojumu sniegšanas un uzskaites kārtību (turpmāk – pašvaldības saistošie noteikumi) noteikto minimālo izvešanas biežumu.

6. Pašvaldība saistošajos noteikumos nosaka vismaz:

6.1 ciemus, uz kuru teritorijās esošām decentralizētajām kanalizācijas sistēmām neattiecas šajos noteikumos noteiktās prasības;

6.2. minimālo biežumu notekūdeņu un nosēdumu izvešanai no šo noteikumu 3.2. un 3.3. apakšpunktā noteiktajām decentralizētajām kanalizācijas sistēmām, ņemot vērā būvju veidu, ūdens patēriņu konkrētajā īpašumā un decentralizētās  kanalizācijas sistēmas iekārtu tilpumu;

6.3 kontroles un uzraudzības kārtību šo noteikumu 3.1., 3.2., un 3.3. apakšpunktos minētajām decentralizētajām kanalizācijas sistēmām;

6.4. izpildāmo prasību minimumu asenizatoram.

7.  Notekūdeņus un nosēdumus no decentralizētajām kanalizācijas sistēmām pašvaldības administratīvajā teritorijā var savākt un izvest asenizators, kas šī pakalpojuma sniegšanai ir reģistrējies vietējās pašvaldības domē, atbilst pašvaldības saistošajos noteikumos noteiktajam prasību minimumam un ir noslēdzis līgumu ar centralizētās kanalizācijas sistēmas speciāli izveidotās notekūdeņu pieņemšanas vietas īpašnieku, valdītāju vai turētāju par notekūdeņu un nosēdumu pieņemšanu. Minēto līgumu neslēdz, ja konkrētais asenizators vienlaicīgi ir arī centralizētās kanalizācijas sistēmas speciāli izveidotās notekūdeņu pieņemšanas vietas īpašnieks, valdītājs vai turētājs.

8. Vietējā pašvaldība pašvaldības ēkā izvieto un pašvaldības informatīvajos izdevumos publicē informāciju par asenizatoriem, norādot vismaz:

8.1. asenizatora nosaukumu;

8.2. asenizatora kontaktinformāciju;

8.3. centralizētās kanalizācijas sistēmas speciāli izveidotās notekūdeņu pieņemšanas vietas īpašnieka, valdītāja vai turētāja nosaukumu, ar kuru asenizatoram ir noslēgts līgums par decentralizētajās kanalizācijas sistēmās savākto notekūdeņu un nosēdumu pieņemšanu, ja vien konkrētais asenizators vienlaicīgi nav arī centralizētās kanalizācijas sistēmas speciāli izveidotās notekūdeņu pieņemšanas vietas īpašnieks, valdītājs vai turētājs.

9. Saņemot decentralizētos kanalizācijas pakalpojumus, decentralizētās kanalizācijas sistēmas īpašnieks ievēro šo noteikumu 6. punktā minēto pašvaldības saistošo noteikumu prasības, kā arī:

9.1. pēc pakalpojumu saņemšanas pakalpojumu saņemšanas darījumu apliecinošo dokumentu, kurā uzrādīta pakalpojumu sniegšanas adrese, dati par savākto notekūdeņu daudzumu, pakalpojumu sniegšanas datums un asenizatora rekvizīti, saglabā vismaz divus gadus no dokumenta saņemšanas dienas;

9.2. nodrošina, ka asenizatoram nodotie notekūdeņi atbilst prasībām, kas noteiktas normatīvajos aktos par kanalizācijas būvēm, kā arī vietējās pašvaldības saistošajos noteikumos par centralizētās kanalizācijas sistēmas ekspluatāciju, lietošanu un aizsardzību;

9.3. iepriekš saskaņojot decentralizēto kanalizācijas pakalpojumu saņemšanas laiku ar asenizatoru, nodrošina asenizatora specializētā transportlīdzekļa brīvu piekļūšanu decentralizētajai kanalizācijas sistēmai.

10. Asenizators:

10.1. slēdz līgumu ar notekūdeņu attīrīšanas iekārtu īpašnieku vai centralizētās kanalizācijas sistēmas speciāli izveidotās notekūdeņu pieņemšanas vietas īpašnieku, valdītāju vai turētāju par notekūdeņu un nosēdumu pieņemšanu, ja vien konkrētais asenizators vienlaicīgi nav arī centralizētās kanalizācijas sistēmas speciāli izveidotās notekūdeņu pieņemšanas vietas īpašnieks, valdītājs vai turētājs;

10.2. savāktos notekūdeņus un nosēdumus nodod tikai tādās vietās, kas paredzētas saskaņā ar šo noteikumu 10.1. apakšpunktu noslēgtajā līgumā;

10.3. līdz kārtējā gada 1.martam sniedz informāciju reģistra uzturētājam par notekūdeņu un nosēdumu apjomu, kas no asenizatora apkalpotajām decentralizētajām kanalizācijas sistēmām savākts, transportēts un novadīts centralizētajā kanalizācijas sistēmā speciāli izveidotās notekūdeņu pieņemšanas vietās iepriekšējā gadā.

**III. Decentralizēto kanalizācijas sistēmu reģistrācijas kārtība**

11.Vietējā pašvaldība organizē decentralizēto kanalizācijas sistēmu reģistra izveidi un uzturēšanu par pašvaldības administratīvajā teritorijā esošajām decentralizētajām kanalizācijas sistēmām (turpmāk – reģistrs) vai arī slēdz līgumu ar sabiedrisko ūdenssaimniecības pakalpojumu sniedzēju par šāda reģistra izveidi un uzturēšanu.

12. Reģistru veido elektroniskā formā un tajā norāda vismaz:

12.1. decentralizētās kanalizācijas sistēmas atrašanās vietas adresi;

12.2. decentralizētās kanalizācijas sistēmas īpašnieku;

12.3. decentralizētās kanalizācijas sistēmas veidu atbilstoši šo noteikumu 3. punktam.

13. Reģistra uzturētājs reizi gadā apkopo un pēc pieprasījuma iesniedz vietējai pašvaldībai asenizatoru iesniegto informāciju par notekūdeņu un nosēdumu apjomu, kas no asenizatora apkalpotajām decentralizētajām kanalizācijas sistēmām izvests uz centralizētajā kanalizācijas sistēmā speciāli izveidotām notekūdeņu pieņemšanas vietām iepriekšējā gadā.

14. Reģistra uzturētājs publicē savā un – gadījumā, ja reģistra uzturētājs nav vietējā pašvaldība – vietējās pašvaldības tīmekļa vietnē vai citā pašvaldības informatīvajā izdevumā informāciju par decentralizēto kanalizācijas sistēmu reģistra izveidi, norādot:

14.1. pilsētas un ciemus, kuru teritorijās atbilstoši pašvaldības saistošajiem noteikumiem esošās decentralizētās kanalizācijas sistēmas ir jāreģistrē;

14.2. datumu, līdz kuram decentralizētās kanalizācijas sistēmas īpašniekam ir jāpiereģistrē decentralizētā kanalizācijas sistēma pie decentralizētās kanalizācijas sistēmas reģistra uzturētāja;

14.3. šo noteikumu 3. punktam atbilstošus decentralizēto kanalizācijas sistēmu veidus;

14.4. reģistrācijas iesnieguma formu;

14.5. adresi un/vai elektroniskā pasta adresi, kurā iesniegums ir iesniedzams.

15. Decentralizētās kanalizācijas sistēmas īpašnieks reģistra uzturētājam iesniedz:

15.1. iesniegumu par decentralizētās kanalizācijas sistēmas īpašnieka decentralizēto kanalizācijas sistēmu. Iesniegumu sagatavo atbilstoši reģistra uzturētāja tīmekļa vietnē vai reģistra uzturētāja juridiskajā vai faktiskajā adresē pieejamajai iesnieguma formai un līdz reģistra uzturētāja noteiktajam datumam vai sešu mēnešu laikā pēc tam, kad īpašuma tiesības ir koroborētas zemesgrāmatā, iesniedz personiski, nosūta pa pastu vai elektroniski, ja tas sagatavots saskaņā ar normatīvajiem aktiem par elektronisko dokumentu noformēšanu;

15.2. nekavējoties, bet ne vēlāk kā viena mēneša laikā pēc notikušajām izmaiņām – paziņojumu par izmaiņām iesniegumā norādītajā informācijā

15.3. ne vēlāk kā mēneša laikā pēc kārtējās vai ārpuskārtas apkopes, iesniedz reģistra uzturētājam darījumu apliecinoša dokumenta kopiju par šo noteikumu 3.1. apakšpunktā minētās notekūdeņu attīrīšanas iekārtas tehnisko apkopi.

16.Reģistra uzturētājs pēc decentralizētās kanalizācijas sistēmas īpašnieka iesnieguma formas saņemšanas mēneša laikā nosūtapa pastu vai elektroniskipaziņojumu decentralizētās kanalizācijas sistēmas īpašniekam par reģistrācijas veikšanu, norādot reģistrācijas numuru un datumu, kurā decentralizētā kanalizācijas sistēma ir iekļauta reģistrā.

**IV. Noslēguma jautājumi**

17. Pašvaldība vai tās sabiedrisko ūdenssaimniecības pakalpojumu sniedzējs, ievērojot šo noteikumu 12. punktā noteikto, uzsāk organizēt reģistra izveidi ne vēlāk kā 2019. gada 1. janvārīun noslēdz reģistra izveidi ne vēlāk kā 2021. gada 31. decembrī.

18. Decentralizētās kanalizācijas sistēmas īpašnieks nodrošina decentralizētās kanalizācijas sistēmas atbilstību šo noteikumu prasībām ne vēlāk kā līdz 2021. gada 31. decembrim.

19. Šo noteikumu 3.1. apakšpunktā minēto decentralizēto kanalizācijas sistēmu īpašnieki, kuru rīcībā nav iekārtas ražotāja izdota tehniskā dokumentācija, nodrošina, ka līdz 2020. gada 1. janvārim atbilstošs komersants apseko decentralizēto kanalizācijas sistēmu un izdod decentralizētās kanalizācijas sistēmas īpašniekam apliecinājumu par iekārtas tehnisko stāvokli un norādījumus tās ekspluatācijai. Ja iekārtas tehniskais stāvoklis neatbilst šo noteikumu un normatīvo aktu par piesārņojošo vielu emisiju ūdenī prasībām, decentralizētās kanalizācijas sistēmas īpašnieks nepieciešamības gadījumā nodrošina sistēmas pārbūvi vai jaunas decentralizētās kanalizācijas sistēmas izbūvi vai uzstādīšanu, lai nodrošinātu atbilstību normatīvajiem aktiem līdz šo noteikumu 18. punktā minētajam termiņam.

Ministru prezidents M.Kučinskis

Vides aizsardzības un

reģionālās attīstības ministrs K.Gerhards